Správa z konferencie

**Disputationes quodlibetales XXII. –** *Racionalita a viera*

Na pôde Gréckokatolíckej teologickej fakulty Prešovskej univerzity v Prešove sa 10. októbra 2018 konalo vedecké kolokvium s medzinárodnou účasťou. Išlo o dvadsiatydruhý ročník Disputationes Quodlibetales s témou *Racionalita a viera*. Kolokvium otvoril vedúci Katedry filozofie a religionistiky GTF PU Dr.h.c. prof. PhDr. Pavol Dancák, PhD., ktorý sa v roku 1997 aktívne podieľal na zrode myšlienky a následne na organizovaní daného podujatia. Predstavil tému podujatia, ktorá súvisí s výročím encykliky Jána Pavla II. „Fides et ratio“ a pripomenul, že kolokvium je súčasťou riešenia projektu KEGA „Aplikácia filozofických názorov v teológii 20. storočia.“ Centrálnou témou podujatia sa stala reflexia náboženskej viery, ktorá musí byť vo vzťahu k racionalite, ak sa nechce stať presvedčením, ktoré bude preberať fundamentálne a ideologické prvky. V príspevkoch domácich aj zahraničných hostí odzneli témy týkajúce sa vzťahu medzi náboženstvom, prípadne teológiou a filozofiou, ako aj exaktnými vedami. Kolokvium sa nieslo v duchu dialogickej reflexie témy a prinieslo mnohé podnety pre rozvíjanie stále aktuálnej témy aj do budúcnosti.